TH ภาวะเศรษฐกิจซบเซากดดันธุรกิจแนะนำซื้อลงทุนระยะยาวเป้า 2.5 บ.
TH ยอดขายของสาขาแรกต่ำกว่าเป้าหมาย การเปิดสาขาใหม่อาจล่าช้ากว่าแผน อีกทั้งกำลังเร่งปรับแผนกลยุทธ์เพื่อเพิ่มยอดขาย ระยะเวลาคุ้มทุน & การทำกำไรเลื่อนออกไป แนะนำซื้อ ปรับราคาพื้นฐาน (DCF) เป็น 2.50 บาท
4 ส.ค. 2558

บล.ดีบีเอสฯ ระบุในบทวิเคราะห์วันนี้ (4 ส.ค.) ว่า บริษัท ตงฮั้ว คอมมูนิเคชั่นส์ จำกัด (มหาชน) หรือ TH บริหารจัดการต้นทุนได้ตามเป้าหมาย แต่รายได้ยังต่ำกว่าที่ตั้งไว้ เราได้ทำการ Update ข้อมูลกับทางบริษัทพบว่าหลังจากบริษัทย่อย ดีดี ธัญการย์ (DD) เปิดสาขา Low Cost Supermarket (LCS) แรกไปทำเลวัชพลเมื่อประมาณ 2 เดือนที่ผ่านมา พบว่ายอดขายยังต่ำกว่าเป้าหมาย ซึ่งเป็นผลจาก 1) การทำโปรโมชั่นที่ไม่ได้ Aggressive มาก, 2) ภาวะเศรษฐกิจที่ซบเซาทำให้ผู้บริโภคระมัดระวังการซื้อขาย ซึ่งบริษัทได้ปรับกลยุทธ์ด้านการตลาดเพื่อให้เข้าถึงผู้บริโภคมากขึ้นในช่วง 1 เดือนที่ผ่านมา ซึ่งเริ่มเห็นพัฒนาการที่ดีขึ้นบ้างและคาดว่าจะมากขึ้นในระยะต่อไป ด้านต้นทุนสามารถบริษัทจัดการได้ดี โดยค่าก่อสร้างสาขาอยู่ในงบประมาณที่ตั้งไว้ 12 ล้านบาท ค่าตกแต่งร้านต่ำกว่างบประมาณ 20% ที่ประมาณ 4 ล้านบาท 
ทยอยเปิดสาขาเพิ่มแต่อาจจะไม่ถึง 14 แห่งตามเป้าหมาย ทาง DD มีแผนจะเปิดสาขาที่ 2 ในสิ้นก.ย.นี้ ทำเลแถวรัตนาธิเบศน์ ขณะที่กำลังก่อสร้าง ส่วนสาขาที่เหลืออีก 12 แห่งจะทยอยเปิดต่อเนื่องไปถึงสิ้นปีนี้ อย่างไรก็ตาม เราคาดว่าจำนวนสาขาในสิ้นปี 58 อาจจะไม่ถึง 14 แห่งตามที่บริษัทได้ตั้งเอาไว้ เพราะภาวะเศรษฐกิจและกำลังซื้อที่อ่อนแอ ในประมาณการใหม่เราให้ไว้ที่ 10 แห่งในสิ้นปี 58
กำลังปรับแผนธุรกิจเพื่อลดการลงทุนลงแต่ให้มียอดขายต่อตรม.ที่ดีขึ้น ซึ่งบริษัทกำลังพิจารณาอยู่หลายแนวทาง เช่น การลดขนาดของสาขาลงและไปเปิดในทำเลที่มีจำนวนประชากรหนาแน่นมากขึ้น, ปรับลดการซื้อที่ดินแล้วเปลี่ยนเป็นเช่าที่ดินระยะยาวมากขึ้น (ซึ่งค่าที่ดินจะคิดเป็นประมาณ 60-65% ของเงินลงทุนต่อสาขา), เช่าพื้นที่อาคารพาณิชย์เพื่อเปิดสาขาขนาดเล็ก ฯลฯ ซึ่งการปรับแผนนี้คาดว่าจะช่วยให้มีอัตราผลตอบแทนจากการลงทุน (ROI) ที่ดีขึ้น ทั้งนี้ธุรกิจเพิ่งเริ่มเปิดดำเนินการจึงอยู่ในช่วง Fine-tune เพื่อหาจุดลงตัวของธุรกิจ ซึ่งอาจต้องใช้เวลามากขึ้นในยามที่เศรษฐกิจซบเซา
ปรับลดประมาณการยอดขายและกำไรของบริษัทลง เพื่อสะท้อนยอดขายที่ต่ำกว่าเป้าหมายในช่วงที่ผ่านมา และเลื่อนระยะเวลาถึงจุดคุ้มทุน (Break even) ของบริษัทออกไปเป็น ไตรมาส 2/60 (เดิมไตรมาส 3/59) ดังนั้นในประมาณการใหม่ปี 58-59 บริษัทจะยังขาดทุนสุทธิ 94 ล้านบาทและ 73 ล้านบาท ตามลำดับ แล้วพลิกเป็นกำไรสุทธิในปี 60 เท่ากับ 47 ล้านบาท และเติบโตเป็น 120 ล้านบาทในปี 61 ทั้งนี้มีสมมติฐานว่าการเปิดสาขาใหม่ในปี 58-59-60 เท่ากับ 10-27-30 แห่ง (ต่ำกว่าเป้าหมายบริษัทที่ 14-32-32 แห่ง) และเปิดสาขาใหม่ปีละ 32 แห่งตามเป้าหมายได้ตั้งแต่ปี 61 เป็นต้นไป, อัตราการเติบโตของยอดขายสาขาเดิมอยู่ที่ 5% ต่อปีในช่วงปี 59-60 และเท่ากับ 3% ต่อปีตั้งแต่ปี 61 เป็นต้นไป     
แนะนำซื้อลงทุนระยะยาว โดยปรับราคาตามพื้นฐานที่ประเมินด้วยวิธี DCF ลงเป็น 2.50 บาท (เดิม 3.08 บาท)  ทั้งนี้บริษัทจะมีเพิ่มทุนให้กับผู้ถือหุ้นเดิม (R/O) สัดส่วน 2 : 1 ราคาหุ้นละ 1 บาท กำหนด XR วันที่ 17 ส.ค.58 เพื่อนำเงินสำรองไว้เพื่อการลงทุนขยายสาขา ซึ่งหากเพิ่มทุนได้ครบทั้งหมดก็จะได้เงินเข้ามาประมาณ 480 ล้านบาท รวมกับเงินสดในมือปัจจุบันก็จะมีเงินสดราว 1.5 พันล้านบาทไว้ใช้ในการขยายธุรกิจในอนาคต นอกจากนั้นบริษัทยังมีหุ้น PP อีก 500 ล้านหุ้นที่รอจัดสรรให้กับพันธมิตรทางธุรกิจ ซึ่งยังไม่กำหนดระยะเวลาในการจัดสรร ทั้งนี้ราคาพื้นฐานข้างต้นได้สะท้อนจำนวนหุ้นจากการเพิ่มทุน R/O, PP และจากการแปลงสภาพ W1+W2 ไว้ทั้งหมดแล้ว โดยไม่มีการให้ Share Premium เพื่อความอนุรักษ์นิยม